IZVLEČKI

**2 točka. Informacije in pobude – DIIP Ureditev prostorov za izvajanje fizioterapije in zdravstvene vzgoje**

DIIP obravnava nameravano naložbo v **UREDITEV PROSTOROV ZA IZVAJANJE FIZIOTERAPIJE IN ZDRAVSTVENE VZGOJE**. Osnovni razlog za naložbo je dejstvo, da so sedanji prostori fizioterapije neustrezni, prostori za izvajanje zdravstvene vzgoje pa ne omogočajo izvajanja razširjenega programa preventivnih delavnic oziroma širitve zdravstveno vzgojnega centra v center za krepitev zdravja.

Skupna vrednost celotne naložbe (z DDV, tekoče cene): 858.074,38 EUR. V znesku je vključen strošek nakupa prostorov v višini 162.865,00 EUR in strošek zunanje ureditve v višini 143.472,00 EUR. Strošek opreme prostorov in strošek nakupa manjkajočih aparatur v višini 100.000,00 EUR ni predmet tega DIIP-a in ni zajet v oceni vrednosti investicije. Nakup opreme prostorov in nakup manjkajočih aparatur bo v celoti zagotovil Zdravstveni dom Ajdovščina.

Občini Ajdovščina in Vipava soglašata, da bo kot investitor nastopala Občina Ajdovščina, Občina Vipava pa bo investicijo sofinancirala. Predviden znesek sofinanciranja investicije s strani Občine Vipava znaša 171.290,19 EUR. Po dokončanih delih se bodo obnovljeni prostori prenesli v upravljanje Zdravstvenemu domu Ajdovščina. Zunanjo ureditev bo v celoti financirala Občina Ajdovščina, saj se zunanja ureditev zagotavlja tudi kot delna ureditev soseske Ribnik in ne bo predmet prenosa v upravljanje.

Terminsko bo projekt potekal:

* Nakup prostorov: 2016
* Izdelava projektne dokumentacije: januar 2017 – maj 2017
* Pridobitev gradbenega dovoljenja: junij 2017
* Javni razpis, izbira izvajalca in uvedba v delo: julij 2017 – avgust 2017
* Izvedba: avgust 2017 – januar 2018
* Zaključek in predaja v uporabo: marec 2018

Pripravila: Katarina Ambrožič

**3. točka: Letno poročilo KSD**

### 

### *Poslovanje v letu 2016*

Poslovanje podjetja v letu 2016 je bilo pozitivno, čisti dobiček znaša 146.553 Eur.

Na področju izvajanja obveznih javnih služb varstva okolja smo se z največjimi izzivi soočali:

* pri oskrbi s pitno vodo, zaradi sorazmerno dolgega sušnega obdobja in posledično s težavami pri zagotavljanju nemotene oskrbe v določenih obdobjih dneva, ko je poraba bistveno višja od normalne,
* pri upravljanju Centralne čistilne naprave Ajdovščina, kjer je bilo zaradi izredno velikih občasnih obremenitev, ki so bile posledica povečane proizvodnje v času od maja do avgusta,
* pri upravljanju Čistilne naprave Vipavski Križ v času poskusnega obratovanja,
* pri upravljanju nove Komunalne čistilne naprave Vipava, kjer smo morali ugotavljali in sproti reševali določene tehnične težave,
* na področju ravnanja z odpadki, zaradi neurejenega sistema prevzema mešane odpadne embalaže s strani družb za ravnanje z odpadno embalažo,
* na področju pridobivanja okoljevarstvenih dovoljenj za obdelavo določenih vrst odpadkov ter okoljevarstvenega dovoljenja za zapiranje odlagališča.

Tudi v ostalih dejavnostih smo se ukvarjali s številnimi težavami in zapleti, ki smo jih uspevali sproti bolj ali manj uspešno reševati.

Odraz solidnega dela je pozitiven rezultat v vseh dejavnostih, razen pri odvajanju odpadnih voda v občini Ajdovščina, ki je odraz pospešenega praznjenja grezničnih odplak, in rezultat dejavnosti čiščenja odpadnih voda v občini Vipava, ki je posledica višjih stroškov v začetni fazi upravljanja nove čistilne naprave.

### *Predlog razporeditve dobička leta 2016*

Družba je leto 2016 zaključila z dobičkom v višini 146.553,30 Eur. Po razporeditvi 7.327,66 Eur v zakonske rezerve ostane čistega dobička 139.225,65 Eur.

Uprava družbe v skladu z ZGD predlaga, da 102.279 Eur preostalega ugotovljenega čistega dobička v letu 2016 ostane nerazporejen za izvedbo poračuna cen OJS, ostali del v višini 36.946,65 Eur pa se razporedi v Druge rezerve iz dobička.

### *Načrti za prihodnost*

Naši načrti za prihodnost so oblikovani na podlagi vizije našega podjetja, s katero želimo in nameravamo dosegati kakovost storitev po standardih razvitih držav za najnižjo možno ceno. Zagotavljati želimo trajno, zanesljivo, redno in kakovostno oskrbo uporabnikov ter obvladovati ukrepe za varstvo okolja skladno z zakonodajo ter specifičnimi potrebami lokalnega okolja, standardi, možnostmi znanosti, tehnologije in tehnike.

V skladu s tem bomo veliko energije posvečali uvajanju novih prijemov in določenih manjših a učinkovitih tehnoloških rešitev, predvsem na področju nadzora puščanj vodovodnega sistema in nadzora delovanja kanalizacijskega omrežja. Veliko strokovnega dela nas čaka na področju obdelave biorazgradljivih, gradbenih in drugih vrst odpadkov, pri organizaciji dela podjetja pa nas največ izzivov čaka na področju upravljanja manjših vaških vodovodov in na področju upravljanje cest v občini Ajdovščina.

Poleg navedenega ostaja naša ključna naloga stalno osveščanje prebivalcev o pomenu pravilnega odnosa do okolja in vzdrževanje aktivne medsebojne komunikacije z uporabniki.

Pripravil;

Direktor: mag. Egon Stopar, l. r.

**4. točka: Cene komunalnih storitev**

Razlog za spremembo cen je njihova uskladitev na osnovi veljavnih predpisov, ob upoštevanju predvidenih stroškov in količin storitev. Cene omrežnin za vse tri dejavnosti pa ostajajo nespremenjene.

Mesečni izdatek se zniža in sicer za vse tri komunalne storitve za štiričlansko družino s predvideno porabo vode 16m3 in DN 20, ki so obračunane na položnici, bo namesto 48,76 EUR znašal 48,38 EUR (oboje z DDV).

Pripravila: Alenka Čadež Kobol

**5. točka- RCERO Ljubljana**

Z odlokom se določajo predmet in pogoji za podelitev koncesije za izvajanje obveznih gospodarskih javnih služb obdelave določenih vrst komunalnih odpadkov in odlaganja ostankov predelave ali odstranjevanja komunalnih odpadkov. Občina Ajdovščina bo po sprejemu Akta o ustanovitvi sveta RCERO Ljubljana pristopila k skupnem ravnanju z odpadki v regijskem centru za ravnanje z odpadki Ljubljana. V svetu RCERO Ljubljana bo imel predstavnik Občine Ajdovščina določeno število glasov glede na število prebivalcev občine, ki so vključene v Svet RCERO.

Pripravila: Alenka Čadež Kobol

**6. točka: Odlok o spremembah in dopolnitvah Odloka o občinskih cestah v Občini Ajdovščina**

Obvezno lokalno gospodarsko javno službo rednega vzdrževanja javnih poti po veljavnem odloku izvajajo krajevne skupnosti, razen tistih, za katere je Občinski svet Občine Ajdovščina sprejel sklep o spremembi izvajalca. S sprejetjem predlaganega odloka (sprememba 16. in 17.člena) bo izvajanje javne službe opravljalo javno podjetje Komunalno stanovanjska družba Ajdovščina d.o.o. in s tem prevzelo odgovornost za stanje vseh občinskih cest.

Nadzor nad izvajanjem določb odloka (sprememba 27. člena) bo izvajala Medobčinska uprava občin Šempeter-Vrtojba, Renče-Vogrsko, Miren-Kostanjevica, Vipava in Ajdovščina.

Pripravila: Irena Raspor

**7. točka: Odlok o prenehanju veljavnosti Odloka o občinskem lokacijskem načrtu za stanovanjsko pozidavo Grivče III**

Na območju Grivče III je bil, na podlagi pobude lastnika in investitorja, sprejet Odlok o občinskem lokacijskem načrtu za stanovanjsko pozidavo Grivče III (Uradni list RS, št. 91/07), po katerem je bila predvidena izgradnja 20 stanovanjskih objektov (11 večstanovanjskih objektov za 116 stanovanj, 7 dvostanovanjskih in 2 enostanovanjska objekta). Planirana investicija v izgradnjo stanovanjskih objektov in komunalne infrastrukture ni bila izvedena.

Območje je nepozidano stavbno zemljišče. Lastništvo parcel se je spremenilo. Novi lastniki želijo na obravnavanem območju graditi individualne eno ali dvostanovanjske objekte. V območju mesta je stavbnih parcel za gradnjo tovrstnih stanovanjskih objektov zelo malo, medtem ko je za večstanovanjske objekte predvidenih več lokacij v mestu, ki so z urbanističnih in prometnih vidikov bolj sprejemljive. Zato sta predlog spremembe pozidave tega območja in prenehanje veljavnosti Odloka o LN Grivče III smiselna.

Pripravili: Marica Žen Brecelj, Irena Raspor

# 8. točka: Sklep o dispoziciji pozidave v Ajdovščini: Grivče III – Na jasi

Z dispozicijo pozidave, ki jo potrdi občinski svet, in služi tudi kot podlaga za parcelacijo zemljišč za potrebe gradnje ter za izdelavo programa opremljanja, mora biti predvidena gradnja komunalne infrastrukture, ki zagotavlja najmanj oskrbo s pitno vodo in energijo, odvajanje odplak, odstranjevanje odpadkov ter dostop na javno cesto. Dispozicije pozidave se izdela tudi v primeru, ko se na podlagi soglasja odbora za okolje in prostor izjemoma omogoča gradnja objektov na območju, za katera je s prostorskim planom občine predvideno urejanje z lokacijskim načrtom in so do njegovega sprejetja sicer dovoljeni le gradbeni posegi za potrebe vzdrževanja obstoječih objektov.

V območju mesta je stavbnih parcel za gradnjo individualnih stanovanjskih objektov zelo malo, medtem ko je za večstanovanjske objekte predvidenih več lokacij v mestu, ki so z urbanističnih in prometnih vidikov bolj sprejemljive. Zato je predlog spremembe pozidave tega območja zelo smiseln.

Pripravili: Marica Žen Brecelj, Irena Raspor

**9 točka. Letno poročilo Osnovne šole Danila Lokarja Ajdovščina in soglasja k razporeditvi presežka**

1. Osnovna šola Danila Lokarja Ajdovščina je v letu 2016 imela 2.964.341 EUR prihodkov.

|  |  |  |
| --- | --- | --- |
| Vrsta prihodka | Prihodki 2016 (EUR) | Struktura 2016 |
| (%) |
| Prihodki MIZŠ | 2.289.220 | 77,23 |
| Prihodki Občina | 536.225 | 18,09 |
| Drugi prihodki | 32.368 | 1,09 |
| Obračun storitev učencem | 70.062 | 2,36 |
| Tržna dejavnost | 36.466 | 1,23 |
| **Skupaj** | **2.964.341** | **100** |

Drugi prihodki vključujejo:

1. prihodke za projekte (»Zdrav življenjski slog 2016/17«, »Vzpostavitev, dopolnitev in pilotni preizkus modela ugotavljanja in zagotavljanja kakovosti na področju vzgoje in izobraževanja«, »Prva zaposlitev 2017« ter »Usposabljanje na delovnem mestu – mladi 2016/17«) v višini 10.721 EUR,

2. prihodke Zavoda RS za zaposlovanje za dve zaposleni javni delavki v višini 12.739 EUR,

3. donacije, tako v šolski sklad kot druge donacije (podarjena strokovna literatura, nakazila sredstev v obliki finančne pomoči učencem) v višini 6.679 EUR,

4. nakazila sredstev za izvedbo šolskih tekmovanj ter predstavo Ledeno kraljestvo v skupni višini 1.067 EUR,

5. prihodek OŠ Otlica za izvajanje logopedske dejavnosti pri nas zaposlene logopedinje v višini 201 EUR,

6. druge prihodke: odškodnine zavarovalnice (310 EUR), prevrednotovalne poslovne prihodke, ki so nastali zaradi spremembe odbitnega deleža (403 EUR) ter povračila vplačanih taks za sodne izvršbe (248 EUR).

1. Osnovna šola Danila Lokarja Ajdovščina je v letu 2016 imela 2.950.300 EUR odhodkov.

|  |  |  |
| --- | --- | --- |
| Vrsta stroška | Stroški 2016 (EUR) | Struktura 2016 (%) |
| Stroški materiala in storitev | 469.726 | 15,92 |
| Stroški dela | 2.137.781 | 72,46 |
| Amortizacija | 322.841 | 10,94 |
| Drugi stroški | 20.401 | 0,69 |
| Prenos odhodkov v zalogo dokončanih proiz. | -620 | -0,02 |
| Stroški prodanih proizvodov | 171 | 0,01 |
| **Skupaj** | **2.950.300** | **100,00** |

Drugi stroški zajemajo prispevke zaradi zaposlovanja invalidov pod kvoto, nadomestilo za uporabo stavbnega zemljišča, takse in pristojbine ter finančne odhodke za zamudne obresti.

Leto 2016 smo zaključili s 13.728 EUR presežka prihodkov nad odhodki, po odbitku davka od dohodkov pravnih oseb. Vzrok je v varčevanju pri materialnih stroških, saj zaradi selitve v novo šolo in spremenjenega načina ogrevanja in hlajenja prostorov nismo vedeli, kako se bodo gibali stroški energentov. Nastali presežek nameravamo porabiti za ureditev vstopanja in izstopanja učenca invalida v šolski kombi, nabavo opreme za vzpostavitev wi-fi omrežja na šoli ter nabavo računalniške opreme po razpisih Ministrstva za izobraževanje, znanost in šport .

1. Delež tržne dejavnosti predstavlja 1,23 % dejavnosti zavoda.
2. Na dan 31. 12. 2016 je bilo na šoli 89 zaposlenih.
3. Zadnja notranja revizija, ki je revidirala celotno poslovanje v letu 2014, je bila izvedena maja 2015. Ugotovitve revizije za leti 2015 in 2016 še čakamo, saj je le-ta trenutno še v teku in zaključnega poročila še nimamo.
4. V letu 2016 smo se selili v novo šolo, zato drugih večjih investicijskih vlaganj ni bilo.

Datum: 3. 3. 2017 Irena Kodele Krašna, ravnateljica

**10. točka: IP kanalizacija Lokavec (Čohi, Brod, Slokarji)**

Predloženi investicijski program povzema dva dokumenta DIIP in sicer DIIP za izgradnjo vodovoda Lokavec (Gorenje, Čohi, Brod ter Slokarji), ki je bil potrjen na seji Občinskega sveta 30. 5. 2013, ter DIIP za izgradnjo kanalizacije po naseljih Brod, Čohi ter Slokarji, ki je bil potrjen na seji Občinskega sveta 10. 3. 2016.

V veljavnem operativnem programu odvajanja in čiščenja komunalne odpadne vode so navedena naselja klasificirana kot aglomeracijsko območje št. 1335 Lokavec, skladno z zahtevami Uredbe o odvajanju in čiščenju komunalne odpadne vode pa mora biti aglomeracija s skupno obremenitvijo manj kot 500 PE opremljena z javno kanalizacijo do 31. 12. 2023.

Vrednost investicije brez DDV znaša: 1.085.870 EUR po tekočih cenah. Izvedba vseh del je predvidena od septembra 2017 do junija 2020.

**IP kanalizacija in vodovod Dobravlje**

Občina Ajdovščina namerava izgraditi komunalno opremo in čistilno napravo v naselju Dobravlje.

V okviru projekta bodo izvedene naslednje investicije v:

* - novo čistilno napravo predvidene kapacitete vsaj 700 PE,
* - novogradnjo 3.795 m fekalne kanalizacije,
* - novogradnjo 1500 meteorne kanalizacije,
* - dve črpališči,
* - obnovo 2.000 m vodovoda,
* -139 hišnih priključkov kanalizacije.

Vrednost investicije brez DDV znaša: 1.296.425 EUR po tekočih cenah. Izvedba vseh del je predvidena od avgusta 2017 do junija 2019.

**IP kanalizacija in vodovod Male Žablje**

Občina Ajdovščina namerava izgraditi komunalno opremo v naselju Male Žablje.

V naselju Male Žablje bo v sklopu investicije izvedeno:

– 2953 m gravitacijske ter 343 m tlačne kanalizacije za odpadne vode,

- 415 meteorne kanalizacije,

- dve črpališči,

- 130 hišnih priključkov na fekalno kanalizacijo,

- obnova vodovodnega omrežja in hišnih priključkov .

Vrednost investicije brez DDV znaša: 1.185.000 EUR po tekočih cenah. Izvedba vseh del je predvidena od avgusta 2017 do junija 2019.

Pripravil: Peter Kete

# 12. točka: Sklepi o ukinitvah javnega dobra.

Pri vseh sedmih zadevah se predlagajo ukinitve javnega dobra pri parcelah ali delih parcel, kjer ni več splošna raba (v k.o. Črniče 2 x, k.o. Vrtovin, k.o Lokavec, k.o. Planina, k.o Šmarje in k.o. Vipavski Križ) in je v planu odsvojitev dejanskim uporabnikom.

Pripravili: Vida Šuštar in Barbara Regulj